Nortal

Nortal on virolainen informaatioteknologia-alan yritys, jolla on toimintaa Euroopassa, Lähi-idässä ja Afrikassa.

Nortal toimii sekä julkisella sektorilla että yksityisellä sektorilla. Se tarjoaa liiketoimintasovelluksia ja palveluratkaisuja telekommunikaatio-, rahoitus-, teollisuus-, logistiikka- ja terveydenhoitoalan sekä valtionhallinnon asiakkaille. Julkisella sektorilla Nortal on erikoistunut asiakaskohtaisten lakisääteisten tehtävien hoitamiseen tarkoitettuihin ratkaisuihin, sähköiseen asiointiin ja konsultointiin. Etenkin suuri osa Viron julkishallinnon digitaalisesta muutoksesta ja e-palveluista on suunniteltu ja toteutettu Nortalin ja sen virolaisen edeltäjän Webmedian toimesta..

Historia

Webmedia (1999–2011)
Priit Alamäe, Urmo Pärg ja Avo Alender perustivat Webmedian vuonna 1999 Tarttoon. Liettualaiselta enkelisijoittajalta saatiin siemenrahoitusta yrityksen toiminnan aloittamiseen. Yhtiöllä oli merkittävä rooli Viron julkisen sektorin palveluiden digitalisoimisessa.

Qatarissa oli kuultu Virosta, joka oli edelläkävijä valtionhallinnon digitalisoinnissa. Valtiollinen delegaatio otti yhteyttä Webmediaan ja tilasi siltä kansalaisportaalin. Webmedia kiinnostui Maailmanpankin rahoittamista kehitysmaaprojekteista ja voitettuaan projekteja se aloitti työt esimerkiksi Nigeriassa ja Botswanassa.

Vuonna 2010 Webmedia osti virolaisen Cybernetican terveydenhoitoyksikön, joka oli keskittynyt laboratoriojärjestelmiin.

Vuonna 2011 Webmedia Group osti vuonna 1985 perustetun suomalaisen telekommunikaatio-, logistiikka- ja teollisuusyrityksen CCC Corporation Oy:n, jota Sampo ja Finnvera olivat myymässä. CCC oli kooltaan Webmediaa suurempi.

Nortal (2012–)

Vuonna 2012 yhtiöllä oli noin 400 työntekijää Virossa, Suomessa, Liettuassa, Serbiassa, Romaniassa ja Omanissa. Suomessa se toimi Helsingissä, Oulunsalossa, Rovaniemellä, Turussa ja Uudessakaupungissa ja sen asiakkaita olivat muun muassa Neste Oil, Ruukki ja Verohallinto.
Yhtiö vaihtoi nimekseen Nortal. Nimellä haluttiin viitata sekä Pohjoismaihin (nordic) että osaaviin ammattilaisiin (talented).

Nortal auttoi luomaan sähköisen taloudenhoitoalustan GIFMIS:n (Government Integrated Financial Management and Information System  Nigerian liittovaltiolle vuonna 2012. Alusta oli tärkeä osa TSA-talousohjelmaa (Treasury Single Account), jonka ansiosta valtio säästi N153 miljardia ja paljasti noin 46 000 haamutyöntekijää 2013 mennessä. 

Vuonna 2013 Taavi Kotka lähti Nortalista ja häneästä tuli Viron valtion tietohallintojohtaja. Nortal ja amerikkalainen Fast Enterprises voittivat tarjouskilpailun VALMIS-verotusjärjestelmän toimittamiseksi Suomen Verohallinnolle.

Vuonna 2016 Nortal loi valtion sähköisten palvelujen portaalin Omanin sulttaanikunnalle. Invest Easy -portaalilla omanilaiset yrittäjät saattoivat rekisteröidä yrityksen 110 sekunnissa. Samana vuonna Nortal osti ruotsalaisen markkinointiautomaatio- ja asiakkuudenhallinta-yritys Elementin. Yhtiöllä oli 700 työntekijää ja sen liikevaihto oli 48,3 miljoonaa euroa.

Vuonna 2018 Nortal avasi toimiston Düsseldorfiin Saksaan ja laajeni myös Yhdysvaltoihin ostettuaan Dev9:n. Sillä oli konttoreita myös Liettuassa, Omanissa, Serbiassa, Suomessa, Ruotsissa ja Virossa. Asiakkaita sillä oli esimerkiksi Afrikassa ja Persianlahden maissa – Botswanassa, Nigeriassa, Yhdistyneissä arabiemiirikunnissa ja Qatarissa.

Syyskuussa 2020 ​Nortal osti saksalaisen it-konsulttiyhtiö ​​Schütze AG:n.

Lokakuussa 2021 Nortal kertoi ostavansa vähemmistöosuuden virolaisesta Talgen-tietoturvayrityksestä.

Markkinat 
Vuodesta 2000 lähtien yritys on toteuttanut ratkaisuja 60 maassa viidellä mantereella. Sen viisi kotimarkkina-aluetta ovat Viro, Suomi, Ruotsi, Liettua ja Oman. Nortalilla on toimintaa myös Saksassa, Serbiassa, Yhdistyneissä arabiemiirikunnissa, Qatarissa, Nigeriassa ja Botswanassa.

Nortalin palvelut on jaettu seuraaviin kategorioihin:
 Ease of doing business
 Public Finance Management 
 Electronic identification (eID) 
 Data Protection and Cybersecurity
 Hospital information systems (HIS) and Electronic health records (EHR)
 Industry 4.0
 Revenue science 
 Big data analytics
User experience
Cloud Transformation

Organisaatio 
Vuodesta 2016 lähtien yritys on ollut täysin työntekijöidensä omistama. Nortalin hallituksen puheenjohtaja on Priit Alamäe ja hallitukseen kuuluvat mm. Harri Koponen, Oleg Shvaikovsky, Andre Krull, Peeter Smitt and Neringa Narbutiene.

Kesällä 2021 Nortalilla oli 19 toimistoa ja yli 1000 työntekijää. Suomessa silä oli viisi toimistoa.

Nortal Suomessa

Nortal Oy:n historia Suomessa alkaa vuonna 1985 perustetusta ohjelmistotalo CCC Corporationista, josta tuli osa Nortalia vuonna 2011. Nortal Oy on Nortal Groupin tytäryhtiö.

Yhtiön asiantuntijat tuottavat palveluita ja ratkaisuja esimerkiksi kaivosalan, tuotantoteollisuuden, metalli- ja julkishallinnon sekä terveydenhuollon alan toimijoille. Syksyllä 2021 Nortal ja julkisomisteinen sosiaali- ja terveydenhuollon it-yhtiö 2M-IT kertoivat tuottavansa yhdessä tilaresurssien hallintaan tarkoitetun järjestelmän Satakunnan, Kanta-Hämeen, Päijät-Hämeen ja Etelä-Pohjanmaan sairaanhoitopiireille. Muita Nortalin asiakkaita ovat esimerkiksi DNA, Outokumpu, SSAB ja Verohallinto. 

Vuonna 2020 Nortal työllisti Suomessa lähes 190 henkilöä. Sillä on viisi toimipaikkaa eri puolilla Suomea: Helsingissä, Jyväskylässä, Oulussa, Turussa ja Uudessakaupungissa. Vuodesta 2021 lähtien Nortal Oy:n toimitusjohtajana on toiminut Harri Vepsäläinen.

Lähteet

Aiheesta muualla 
 Yrityksen verkkosivu

Konsultointiyhtiöt
Virolaiset yritykset